PSL เหมือนดี..แต่ไม่สุด.!?
แฟนคลับหุ้นบริษัท พรีเชียส ชิพปิ้ง จำกัด (มหาชน) หรือ PSL ผิดหวังไปตาม ๆ กัน เมื่องบไตรมาส 2/2561 ออกมากำไรแค่ 92 ล้านบาท จากความหวังที่ว่ากำไรน่าจะอยู่ที่ 160-190 ล้านบาท ทั้งที่ดัชนีค่าระวางเรือ (BDI) ได้ชี้นำค่าระวางเรือตลอดช่วงไตรมาส 2/2561
31 ก.ค. 2561

แฉทุกวันทันเกมหุ้น
แฟนคลับหุ้นบริษัท พรีเชียส ชิพปิ้ง จำกัด (มหาชน) หรือ PSL ผิดหวังไปตาม ๆ กัน เมื่องบไตรมาส 2/2561 ออกมากำไรแค่ 92 ล้านบาท จากความหวังที่ว่ากำไรน่าจะอยู่ที่ 160-190 ล้านบาท ทั้งที่ดัชนีค่าระวางเรือ (BDI) ได้ชี้นำค่าระวางเรือตลอดช่วงไตรมาส 2/2561
ทำให้หุ้น PSL ถูกเทขายทำกำไรทันที จากที่ปรับขึ้นมากว่า 14% รอบ 1 เดือน จนราคาเกือบหลุดแนวรับ 12.00 บาท แต่เชื่อว่าต้องหลุดอย่างแน่นอน..!!
ปมปัญหากำไรสุทธิออกมาบางเป็นพิเศษ มาจากสัดส่วนค่าใช้จ่ายการขายและบริหารต่อยอดขาย ปรับขึ้นมาอยู่ระดับ 9.7% จาก 8.4% ช่วงไตรมาส 2/2560 อัตราค่าระวางเรือเฉลี่ยลดลง 2% ค่าใช้จ่ายการเดินเรือสูงขึ้น 1% และดอกเบี้ยจ่ายสูงขึ้นจากยอดหนี้ที่เพิ่มขึ้น
ที่สำคัญ ครึ่งแรกปี 2561 กำไรสุทธิ 200 ล้านบาท หรือเพียง 41% ของประมาณการกำไรสุทธิปี 2561 ที่ประเมินกันว่าจะมีกำไร 480-500 ล้านบาท ทำให้ PSL ต้องเหนื่อยไม่น้อย หากต้องปั้นกำไรให้ได้ตามเป้าหมาย 500 ล้านบาท
จุดแก้มือ PSL ต้องดูไตรมาส 3/2561 หลังดัชนีค่าระวางเรือเพิ่มขึ้นอย่างมีนัย จากการนำเข้าแร่เหล็ก จากประเทศจีน และเข้าสู่ช่วงไฮซีซั่น นั่นคือ..ฤดูกาลค้าขายธัญพืชแถบอเมริกาเหนือ ปกติเริ่มช่วงเดือน ส.ค.-ธ.ค., การนำเข้าถ่านหิน จากประเทศจีนก่อนเข้าสู่ฤดูหนาว
สิ่งที่น่าสนใจของ PSL คือ สัญญาเช่าระยะยาว ปัจจุบันสัดส่วนเพียง 16.6% แต่ด้วยดัชนีค่าระวางเรือ (BDI) กำลังมีทิศทางขาขึ้น PSL จะฉกฉวยหาจังหวะเพิ่มสัดส่วนสัญญาเช่าระยะยาวได้มากน้อยเพียงใด นั่นหมายถึงรายได้ที่จะเข้ามาอย่างสม่ำเสมอ..!!
ในเชิงราคาหุ้น PSL มีการเข้าเก็งกำไรกันตั้งแต่ราคาต่ำกว่า 11.00 บาท ด้วยหวังว่าหุ้น PSL น่าจะเริ่มเทิร์นอะราวด์ได้สักที หลังจากไม่เห็นกำไรมากว่า 4 ปี มีนักลงทุนรายใหญ่สลับหน้าเล่นกันเป็นระยะ ๆ โดยอาศัยดัชนีค่าระวางเรือ (BDI) มาเป็นสตอรี่เพื่อเก็งกำไรระยะสั้น ๆ
นักลงทุนที่เล่นหุ้น PSL ที่เข้ามาเล่นหุ้นเกือบทั้งหมด มาเพื่อ “ทำกำไรส่วนต่างราคาหุ้น” ล้วน ๆ เพราะปัจจัยพื้นฐานไม่มีอะไรให้น่ากอดหุ้นตัวนี้ ไม่ว่าจะ P/E เว่อร์วังอลังการกว่า 524 เท่า ปันผลก็ไม่จ่ายแม้มีกำไรสะสมที่ยังไม่ได้จัดสรรกว่า 8,800 ล้านบาท
ทำให้หุ้น PSL แม้จะดี..แต่ไม่สุด..ทั้งกำไรที่ออกมาอย่างน่าผิดหวัง..!? แต่ตัวเลขกำไรสะสมกว่า 8,800 ล้านบาท ผู้ถือหุ้นน่าจะใช้สิทธิทวงถามกันดีไหม.!?? อย่างเจียดมาจ่ายปันผลบ้าง..กระแสเงินสดก็มีในมือกว่า 2,000 ล้านบาท
ไหน ๆ พลิกมีกำไรทั้งที..ปันผลไปเลย..จะได้ลบคำสบประมาทที่ว่า “PSL หุ้นดี..แต่ไม่สุด” ซะที..!??
….อิ อิ อิ…